Þrjár íslenskar skíðakonur komust áfram í seinni ferð í stórsvigi kvenna á heimsmeistaramótinu í alpagreinum í Cortina á Ítalíu í morgun. Spennan um heimsmeistaratitilinn er mikil.
Mikaela Shiffrin frá Bandaríkjunum náði besta tímanum í fyrri ferð stórsvigsins í Cortina í morgun en landa hennar, Nina O'Brien, var nokkuð óvænt aðeins tveimur hundraðshlutum úr sekúndu á eftir henni en O'Brien var með rásnúmer 19. Það munar innan við sekúndu á níu efstu keppendum fyrir seinni ferðina sem hófst núna klukkan hálf eitt og því spennandi barátta framundan um heimsmeistaratitilinn. Fjórar íslenskar skíðakonur voru skráðar til leiks í fyrri ferðina í morgun og og þrjár þeirra, Katla Björg Dagbjartsdóttir, Hólmfríður Dóra Friðgeirsdóttir og Sigríður Dröfn Auðunsdóttir, voru á meðal 60 efstu og verða því með í seinni ferðinni á eftir. Katla Björg náði besta tíma Íslendinganna og er í 41. sæti eftir fyrri ferð, en hún var með rásnúmer 75. Hjördís Birna Ingvadóttir komst ekki áfram. Bein útsending frá seinni ferðinni í stórsviginu hófst á RÚV núna klukkan hálf eitt.
Íslenska karlalandsliðið í körfubolta mætir Slóvakíu í mikilvægum í forkeppni HM í Kósóvó. Íslenska liðið þarf sigur gegn Slóvakíu til að gulltryggja sér sigur í riðlinum og þar með sæti í næsta stigi forkeppninnar. Ísland er með 7 stig í efsta sæti riðilsins en Slóvakía og Kósóvó eru bæði með 6 stig.
Þarna heyrðum við í Gunnar Ólafssyni, landsliðsmanni í körfubolta. Leikur Íslands og Slóvakíu verður sýndur beint á RÚV klukkan þrjú en klukkan korter yfir tvö hefst beint útsending frá HM í skíðaskotfimi á RÚV þegar keppt verður í blandaðri boðgöngu.
Serena Williams féll úr leik á Opna ástralska tennismótinu í Melbourne í morgun. Williams hefði með sigri á mótinu jafnað met Ástralans Margaret Court yfir flesta risatitla í tennis en Court vann á ferli sínum 24 slíka. Williams tapaði fyrir Naomi Osaka frá Japan í tveimur settum. Osaka, sem vann mótið 2019, mætir Jennifer Brady frá Bandaríkjunum í úrslitum en sú síðarnefnda hefur ekki leikið til úrslita áður á risamóti. Áttfaldur meistari í karlaflokki, Serbinn Novak Djokovic, komst svo enn einu sinni í úrslit Opna ástralska í morgun með sigri á Rússanum Aslan Karatsev í undanúrslitum.
Þrjár íslenskar skíðakonur komust áfram í seinni ferð í stórsvigi kvenna á heimsmeistaramótinu í alpagreinum í Cortina á Ítalíu í morgun og íslenska karlalandsliðið í körfubolta mætir Slóvakíu í mikilvægum leik í dag. 